კეილი კუოკო

კეილი კუოკო (დ. 30 ნოემბერი, 1985, კალიფორნია, აშშ) — ამერიკელი მსახიობი. სახელი გაითქვა CBS-ის სერიალ „დიდი აფეთქების თეორიაში“ შესრულებული პენის როლით. იგი ასევე ცნობილია ABC-ის სერიალ „8 მარტივ წესში“ შესრულებული ბრიჯიტ ჰენესის როლით.
ბავშვობა
კეილი კუოკო დაიბადა 1985 წლის 30 ნოემბერს კალიფორნიის შტატის სამხრეთულ ქალაქ კამარილოში, აშშ-ში. მისი მშობლები სახლების დიზაინერი ლაინ ანა კუოკო (ქალიშვილობის გვარია უინგეიტი) და რეალტორი გარი კარმინ კუოკო არიან. მამამისი წარმოშობით იტალიელია, ხოლო დედამისი ნახევრად ინგლისელია და ნახევრად გერმანელი. მისი და, ბრიანა ასევე მასხიობია და ნათამაშები აქვს სერიალ „ხმის“ მეხუთე სეზონში. კეილი ბავშვობაში იგი რეგიონალური ჩემპიონი გახდა ტენისში. იგი ამ სპორტით 3 წლის ასაკიდან იყო დაკავებული და მისი თამაში მხოლოდ 16 წლის ასაკში შეწყვიტა.
კარიერა
კეილი კუოკოს სასცენო დებიუტი ჯერ კიდევ 1992 წელს შედგა ფილმ „სწრაფად: ადგილი არ არის-ში“ შესრულებული კონი რაინჰარდტის როლით. ამის შემდეგ მან ორწლიანი პაუზა აიღო და 1994 წლიდან უკვე აქტიურად ჩაება კინოინდუსტრიაში.
ამ პერიოდში იგი ეპიზოდურ როლებს ასრულებდა ისეთ სერიალებში, როგორებიცაა: „ელენი“ (1996), „ტონი დანცას შოუ“ (1998), „შენი კბილის ჯაგრისი არ დაგავიწყდეს“ (2000), „ქალბატონების კაცი“ (2000-2001), „მეშვიდე სამოთხე“ (2001), „პირველი ორშაბათი“ (2002) და „კოშმარის ოთახი“ (2002).
უკვე 2002 წელს იგი ABC-ის სიტკომურ სერიალ „8 მარტივ წესში“ დაამტკიცეს ერთ-ერთი მთავარი პერსონაჟის, ბრიჯიტ ჰენესის როლზე, რამაც მსახიობს დიდი პოპულარობა და წარმატება მოუტანა. მართალია სერიალის გადაღებები 2005 წლამდე მიმდინარეობდა, თუმცა ამ როლმა მას იმდენად გაუთქვა სახელი, რომ პარალელურად 2004-2005 წლებში ითამაშა ოთხ ფილმსა და ხუთ სერიალში.
გარდა სასცენო მსახიობობისა, კეილი კუოკომ გაახმოვანა ისეთი ანიმაციური ფილმები, როგორებიცაა: „ბრენდი და მისის ვისკერსი“ (2004-2006), „ბრაცი“ (2005-2006) და „ლუნატიქსი განათავისუფლეს“ (2005-2007).
„8 მარტივი წესის“ დასრულების შემდეგ იგი პატარ-პატარა და ეპიზოდურ როლებში მონაწილეობდა. მისი ამ პერიოდის როლებიდან აღსანიშნავია 2005-2006 წლებში, სერიალ „მოხიბლულში“ შესრულებული ბილი ჯენკინსის როლი.
უკვე 2007 წლიდან იგი დაამტკიცეს CBS-ის სერიალ „დიდი აფეთქების თეორიის“ ერთ-ერთი მთავარი პერსონაჟის, პენის როლზე. აქ იგი წარუმატებელი ნებრასკელ მსახიობს განასახიერებს, რომელიც თავის სარჩენად კაფეში მიმტანად მუშაობს და ცოლად კარის მეზობელს, სერიალის თავარ მოქმედ პერსონაჟს, ფიზიკოს ლეონარდ ჰობსტედერს მიჰყვება ცოლად, რის შემდეგაც თავისი მეგობრის, ბერნადეტის (მის როლს მელისა რაუჩი ასრულებს) კომპანიაში იწყებს მუშაობას საკმაოდ მაღალანაზღაურებად თანამდებობაზე. ამ სერიალში მონაწილეობისათვის კეილის, ჯონი გალეკსა და ჯიმ პარსონს თითო სერიაში 1 მილიონ დოლარს უხდიდნენ.
„დიდი აფეთქების თეორიაში“ იგი 2019 წლამდე თამაშობდა. ამ სერიალმა კეილის საოცარი პოპულარობა და აღიარება მოუტანა. 2016 წელს მან საკუთარი თავის როლი შეასრულა ორ ფილმში: „კომედიური აფეთქება! აფეთქება!“ და „ტუჩსაცხის ბრძოლა“. 2019 წლიდან დღემდე იგი სერიალ „ჰარლი ქუინსს“ ახმოვანებს.
რესურსები ინტერნეტში
https://deadline.com/2019/08/pretty-cbs-comedy-lindsey-kraft-santina-muha-star-kaley-cuoco-yes-norman-prods-1202658588
http://deadline.com/2017/10/kaley-cuoco-pod-deal-warner-bros-tv-the-flight-attendant-1202196368/
http://www.eonline.com/news/609943/kaley-cuoco-sweeting-does-not-consider-herself-a-feminist-i-love-feeling-like-a-housewife
http://www.darkhorizons.com/news/16773
https://deadline.com/2018/10/kaley-cuoco-harley-quinn-dc-universe-series-teaser-video-1202475618
https://www.youtube.com/watch?v=JdLvUkLW5Jk
http://www.businessinsider.com/25-things-you-dont-know-about-kaley-cuococbs-big-bang-theory-sweetheart-2012-3?op=1
სქოლიო
დაბადებული 30 ნოემბერი
დაბადებული 1988
ამერიკელი ქალი მსახიობები
ამერიკელი ქალი გამხმოვანებლები
XX საუკუნის ამერიკელი ქალი მსახიობები